Anne-Kat. Hærlands TV 2-kritikk klipt ut av «Farmen kjendis»-finalen: – Alt sugde! Neida, haha
Den synshemmede TV- og komiprofilen returnerte til «Farmen» og tok et oppgjør med hvordan hennes opphold på gården endte. Det får ikke seerne ta del i. TV 2 mener de har synliggjort konflikten fra før. – Er det noe du vil trekke frem som du opplevde som veldig positivt og fint? Spørsmålet kommer fra programleder Dorthe Skappel, til Anne-Kat. Hærland, som trakk seg etter 12 dager på «Farmen kjendis» og rettet kraftig kritikk mot TV 2 i etterkant. Bakgrunnen er at Hærland har øyesykdommen retinitis pigmentosa, som gjør at hun gradvis får dårligere syn.  På «Farmen» følte hun at tilretteleggingen for henne ikke var god nok – og at TV 2 misbrukte hennes funksjonsnedsettelse av dramaturgiske årsaker. – Jeg synes alt sugde! Neida, svarer hun Skappel i finaleprogrammet – og ler sin karakteristiske latter, først berømt via NRK-programmet «Direkte lykke» i 1996. Hun utdyper overfor Skappel: – Det er jo nettopp derfor jeg synes det var trist å måtte gå ut også – jeg skulle veldig gjerne gått ut fordi jeg tapte en konkurranse, og ikke på grunn av måten det skjedde på. Måten det skjedde på blir imidlertid ikke utdypet i programmet. Det stod ikke på Hærland: VG var til stede under innspillingen, og der kom hun med en lengre tirade mot TV 2, blant annet med skarp kritikk av det hun opplevde som lite inkluderende behandling. VG har vært i kontakt med Hærland, som ikke ønsker å kommentere saken ytterligere nå. TV 2s pressesjef Jan-Petter Dahl forklarer redigeringen med at det er mye som redigeres bort i «Farmen».  – På finaletinget, som på «Farmen»-gården for øvrig, gjøres det timevis med opptak som i dette tilfellet skulle klippes ned til én finaleepisode. Da sier det seg selv at det er veldig mye som ikke er med i den ferdige episoden, skriver han i en melding til VG. – Når det er sagt mener vi at vi har gjort det tydelig for seerne at Anne-Kat. rettet kritikk mot produksjonen og TV 2 da hun valgte å trekke seg, og vår intensjon har hele tiden vært at dette skulle komme frem. – Jeg vet at produksjonen gjorde alt de kunne for å legge ting til rette for henne, men jeg tror mange ikke helt forstod rekkevidden av handikappet hennes, sier Dorthe Skappel til Dagbladet, som først omtalte redigeringen av finaleprogrammet. – Jeg husker veldig godt at jeg, da den tiraden kom, fikk denne beskjeden på øret: «La henne få lov til å snakke». Det var aldri snakk om at noe måtte sensureres. Jeg tror nok at situasjonen kan være vanskelig å forstå for alle som ikke har det samme handikappet, utdyper Skappel. Som VG tidligere har omtalt, uteblir fire av «Farmen»-deltagerne fra søndagens finalefest på Månefisken i Oslo. Nå viser det seg at ytterligere to deltagere har meldt pass der. – Emma Ellingsen er på fashion week i London og kommer ikke i kveld, skriver TV 2 i en epost til VG. – Cristian Brennhovd er også i utlandet.
Anne-Kat. Hærland (51) deltok i «Farmen kjendis» på TV 2, men trakk seg etter 12 dager. Hun gikk ut og kritiserte TV 2, blant annet for manglende tilrettelegging opp mot synshemmingen hennes. I innspillingen av finaleprogrammet kritiserte Hærland TV 2 for dårlig inkludering, men dette ble klippet bort fra episoden. TV 2s pressesjef Jan-Petter Dahl sier at redigeringen skyldes behovet for å korte ned den ferdige episoden. TV 2 mener at de allerede har synliggjort Hærlands kritikk mot kanalen. Flere deltakere, inkludert Hærland, deltar ikke på finalefesten søndag kveld.